第四十四象 丁未 坎下离上 未济谶曰:日月丽天,群阴慑服。百灵来朝,双羽四足。颂曰:而今中国有圣人,虽非豪杰也周成。四夷重译称天子,否极泰来九国春。金圣叹曰:此象乃圣人复生,四夷来朝之兆,一大治也。　　第四十五象 戊申 坎下艮上 蒙谶曰:有客西来,至东而止。木火金水,洗此大耻。颂曰:炎运宏开世界同,金乌隐匿白洋中。从今不敢称雄长,兵气全销运已终。金圣叹曰:此象于太平之世复见兵戎,当在海洋之上,自此之后,更臻盛世矣。　第四十六象 己酉 坎下巽上 涣谶曰:黯黯阴霾,杀不用刀。万人不死,一人难逃。颂曰:有一军人身带弓,只言我是白头翁。东边门里伏金剑,勇士后门入帝宫。金圣叹曰:此象疑君王昏瞆,一勇士仗义兴兵为民请命,故曰万人不死一人难逃。　　第四十七象 庚戌 坎下乾上 讼谶曰:偃武修文,紫微星明。匹夫有责,一言为评。颂曰:无王无帝定乾坤,来自田间第一人。好把旧书多读到,义言一出见英明。金圣叹曰:此象有贤君下士,豪杰来归之兆,盖辅助得人,而帝不居德,王不居功,蒸蒸然有无为而治之盛,此一治也。　　第四十八象 辛亥 离下乾上 同人谶曰:卯午之间,厥象维离。八牛牵动,雍雍熙熙。颂曰:水火既济人民吉,手持金戈不杀贼。五十年中一将臣,青青草自田间出。金圣叹曰:此象疑一朱姓与一苗姓争朝纲,而朱姓有以德服人之化,龙蛇相斗,想在辰巳之年,其建都或在南方。　　第四十九象 壬子 坤下坤上 坤谶曰:山谷少人口,欲剿失其巢。帝王称弟兄,纷纷是英豪。颂曰:一个或人口内啼,分南分北分东西。六爻占尽文明见,棋布星罗日月齐。金圣叹曰:久分必合,久合必分,理数然也,然有文明之象,当不如割据者之纷扰也。　　第五十象 癸丑 震下坤上 复谶曰:水火相战,时穷则变。贞下起元,兽贵人贱。颂曰:虎头人遇虎头年,白米盈仓不值钱。豺狼结队街中走,拨尽风云始见天。金圣叹曰:此象遇寅年遭大乱,君昏臣暴下民无生息之日,又一乱也。　　第五十一象 甲寅 兑下坤上 临谶曰:阴阳和, 化以正。坤顺而感,后见尧舜。颂曰:谁云女子尚刚强,坤德居然感四方。重见中天新气象,卜年一六寿而康。金圣叹曰:此象乃明君得贤后之助,化行国内,重见升平,又一治也。　　第五十二象 乙卯 乾下坤上 泰谶曰:慧星乍见,不利东北。踽踽何之,瞻彼乐国。颂曰:欃枪一点现东方,吴楚依然有帝王。门外客来终不久,乾坤再造在角亢。金圣叹曰:此象主东北被夷人所扰,有迁都南方之兆。角亢南极也。其后有明君出,驱逐外人,再庆升平。　　第五十三象 丙辰 乾下震上 大壮谶曰:关中天子,礼贤下士。顺天休命,半老有子。颂曰:一个孝子自西来,手握乾纲天下安。域中两见旌旗美,前人不及后人才。金圣叹曰:此象有一可亲可近者,登极关中,控制南北,此一治也。　　第五十四象 丁巳 乾下兑上 夬谶曰:磊磊落落,残棋一局。啄息苟安,虽笑亦哭。颂曰:不分牛鼠与牛羊,去毛存鞟尚称强。寰中自有真龙出,九曲黄河水不黄。金圣叹曰:此象有实去名存之兆,或为周末时,号令不行,尚颁正朔,亦久合必分之征也 。　　第五十五象 戊午 乾下坎上 需谶曰:惧则生戒 ,无远勿届。水边有女 ,对日自拜。颂曰:觊觎神器终无用,翼翼小心有臣众。转危为安见节义,未必河山是我送。金圣叹曰:此象有一姓汝者谋篡夺之,幸有大臣尽忠王室,戒警惕励,一切外辱不灭自灭,虽乱而一治也。　　第五十六象 己未 坤下坎上 比谶曰:飞者非鸟 ,潜者非鱼。战不在兵 ,造化游戏。颂曰:海疆万里尽云烟,上迄云霄下及泉。金母木公工幻弄,干戈未济祸连天。金圣叹曰:此象行军用火,即战不在兵之意。颂云,海疆万里,则战争之烈,不仅在于中国也。　　第五十七象 庚申 兑下兑上 兑谶曰:物极必反,以毒制毒。三尺童子,四夷詟服。颂曰:坎离相克见天倪,天使斯人弭杀机。不信奇才产吴越,重洋从此戢兵师。金圣叹曰:此象言吴越之间有一童子,能出奇制胜,将燎原之火扑灭净尽,而厄运自此终矣,又一治也。　　第五十八象 辛酉 坎下兑上 困谶曰:大乱平,四夷服。称弟兄,六七国。颂曰:烽烟净尽海无波,统王统帝又统和。犹有煞星隐西北,未能遍唱太平歌。金圣叹曰:此象有四夷来王,海不扬波之兆。惜乎西北一隅尚未平靖,犹有遗憾,又一治也。　　　第五十九象 壬戌 艮下兑上 咸谶曰:无城无府 ,无尔无我。天下一家 ,治臻大化。颂曰:一人为大世界福 ,手执签筒拔去竹。红黄黑白不分明 ,东南西北尽和睦。金圣叹曰:此乃大同之象,人生其际,饮和食德,当不知若何愉快也。惜乎其数已终,其或反本归原,还于混噩欤。　　第六十象 癸亥 坤下兑上 萃谶曰:一阴一阳,无始无终。终者自终,始者自始。颂曰:茫茫天数此中求,世道兴衰不自由。万万千千说不尽,不如推背去归休。金圣叹曰:一人在前,一人在后,有往无来,无独有偶,以此殿图,其寓意至深远焉。